SKRIFTLIG FORESPØRGSEL P-2508/00

af W.G. van Velzen (PPE-DE) til Kommissionen

(24. juli 2000)

Om: Følger af auktionen over UMTS-frekvenser til mobiltelefoni

I svaret på min forespørgsel P-1839/00(1) oplyser kommissionsmedlem Liikanen, at Kommissionen analyserer de økonomiske virkninger af auktioner, og at disse afhænger af en række variable faktorer.

1. Hvilke kriterier anvender Kommissionen til at kontrollere, at der sker lige behandling af nye og etablerede aktører, og betyder dette også i praksis, at der ved auktionerne skal være særskilte blokke for hhv. nye og etablerede aktører?

2. Hvilken juridisk basis anvender Kommissionen i forbindelse med en sådan økonomisk ex post analyse?

3. Hvis en sådan økonomisk ex post analyse viser, at det høje auktionsprovenu ikke er foreneligt med bestemmelserne i tilladelsesdirektivet og/eller andre principper inden for fællesskabsretten, hvordan ser den videre procedure da ud, hvem skal der betales tilbage til, og hvad indebærer dette for allerede afholdte auktioner?

4. Hvilke ex ante foranstaltninger vil Kommissionen, også i betragtning af den nuværende kontekst, foreslå i forbindelse med den forestående revision af tele-lovgivningen for at hindre, at der må gribes ind ex post, og hvis der ikke er planlagt sådanne foranstaltninger i den kommende pakke, hvilke må da indføjes?

5. Hvorledes sikrer Kommissionen, at en sådan økonomisk analyse, der skal gennemføres omhyggeligt og derfor vil tage tid, ikke vil skabe hindringer eller endog få konkurrenceforvridende virkninger på telemarkedet, der udvikler sig meget hurtigt, og hvor virksomheder, der kommer først med et produkt, har klare konkurrencefordele?

6. Kan Kommissionen garantere, at den aktivt vil sørge for, at indehaverne af UMTS-tilladelser indgår særlige adgangsaftaler med tredjemand?

7. a) Accepterer Kommissionen, at det offentlige ved en række auktioner har udført opgaver, som ifølge tilladelsesdirektivet (artikel 11, stk. 2) skal udføres af de nationale tilsynsmyndigheder?

b) Mener Kommissionen, at der er sikret neutralitet i forbindelse med den nederlandske auktion, hvor den nederlandske stat både afholder auktionen og er storaktionær i en af de virksomheder, der byder på auktionen?

(1) EFT C 89 E af 20.3.2001.

Svar afgivet på Kommissionens vegne af Erkki Liikanen

(22. september 2000)

1. Som det fremgik af svaret på det ærede medlems skriftlige forespørgsel P-1839/00(1), følger Kommissionen nøje medlemsstaterne gennemførelse af procedurer for godkendelse af tredjegenerationsmobilnet på baggrund af de gældende principper i EU-lovgivningen, som der også henvises til i det nævnte svar. Det er medlemsstaternes ansvar at anvende disse principper, herunder princippet om ikke-diskrimination, i lyset af de forhold, der hersker på de enkelte landes markeder. Hvorvidt der bør være særskilte blokke for nye udbydere og etablerede operatører, er derfor et spørgsmål, der må afgøres af den enkelte medlemsstat i lyset af de nationale forhold.

2. Kommissionen vil vurdere de økonomiske virkninger af de procedurer, der anvendes i medlemsstaterne, herunder konsekvenserne for udviklingen af innovative tjenester og for konkurrencen, dels som led i den løbende overvågning af anvendelsen af EU-lovgivningen, og dels med henblik på videreudvikling af spektrumpolitikken i fremtiden.

3. Hvis der rejses sådanne sager i fremtiden, vil Kommissionen overveje, hvilke foranstaltninger der skal træffes, på grundlag af de konkrete tilfælde.

4. Kommissionen har kontrolleret medlemsstaterne tilladelsesordninger i overensstemmelse med Kommissionens direktiv 90/388/EØF af 28. juni 1990 om liberalisering af markedet for teletjenester(2) (ændret ved Rådets direktiv 1999/59/EF af 17. juni 1999(3)), og har indledt en række overtrædelsesprocedurer i henhold til Europa-Parlamentets og Rådets direktiv 97/13/EF af 10. april 1997 om ensartede principper for generelle tilladelser og individuelle tilladelser for teletjenester(4). Disse sager vedrører spørgsmål, der ikke er specifikke for tilladelser til tredjegenerationsmobilnet, men som er vigtige for at sikre, at EU-principperne overholdes. Hvad angår forslagene om

et nyt retsgrundlag, som Kommissionen fremsatte den 12.7.2000(5), mener Kommissionen, at den vægt, der i forslaget til nyt rammedirektiv(6) lægges på koordinering af spektrumspørgsmål, samt muligheden for at fastlægge og anvende bedste praksis i hele EU i beslutningsforslaget om spektrumpolitikken, vil bidrage til at sikre EU's interesser på dette område.

5. Siden forslaget til en beslutning om UMTS(7) blev vedtaget i 1998, har Kommissionen arbejdet på at sikre en hurtig og koordineret indførelse af tredjegenerationsmobilsystemer i EU. Kommissionens analyse af de økonomiske virkninger af procedurerne for godkendelse af disse systemer vil naturligvis tage hensyn til disse højt prioriterede mål og bør ikke få konkurrenceforvridende virkninger.

6. Kommissionen vil fortsat overvåge, hvilke regler der indføres i medlemsstater for tredjemands adgang til mobilnet, med henblik på at fremme en fair konkurrence i hele EU.

7. Kommissionen henleder opmærksomheden på den omstændighed, at myndighedsopgaver i henhold til lovrammerne kan varetages af andre organer end den særlige tilsynsmyndighed, der er oprettet i den pågældende medlemsstat. For Nederlandenes vedkommende er det følgelig op til landets myndigheder at afgøre, hvordan tilsynsopgaverne fordeles mellem de organer, der er udpeget under den nationale lovgivning, når blot man overholder EU-lovgivningens princip om, at sådanne organer skal være strukturelt adskilt fra aktiviteter i forbindelse med ejerskab eller kontrol af et teleselskab. Kommissionen har ingen grund til at tro, at dette princip ikke er overholdt i Nederlandene.

(1) EFT C 89 E af 20.3.2001.

(2) EFT L 192 af 24.7.1990.

(3) EFT L 162 af 26.6.1999.

(4) EFT L 117 af 7.5.1997.

(5) KOM(2000) 407 endelig udg.

(6) KOM(2000) 393 endelig udg.

(7) Europa-Parlamentets og Rådets beslutning 128/1999/EF af 14. december 1998 om koordineret indførelse af et mobilt og trådløst kommunikationssystem (UMTS) af tredje generation i Det Europæiske Fællesskab, EFT L 17 af 22.1.1999.